Document ID: 31990D0056

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 22ας Ιανουαρίου 1990
σχετικά με τις αιτήσεις πληρωμών στο πλαίσιο της απόφασης 80/1096/ΕΟΚ περί καθιερώσεως χρηματοδοτικής δράσεως της Κοινότητας για την εξάλειψη της κλασικής πανώλης των χοίρων
(90/56/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την απόφαση 80/1096/ΕΟΚ του Συμβουλίου της 11ης Νοεμβρίου 1980 περί καθιερώσεως χρηματοδοτικής δράσεως της Κοινότητας για την εξάλειψη της κλασικής πανώλης των χοίρων (1), όπως τροποποιήθηκε τελευταία από την απόφαση 87/488/ΕΟΚ (2), και ιδίως το άρθρο 4 παράγραφος 3,
Εκτιμώντας:
ότι οι αιτήσεις πληρωμών που υποβάλλονται για τη χορήγηση των ενισχύσεων που προβλέπονται στο άρθρο 3 παράγραφος 2 και 2α της απόφασης 80/1096/ΕΟΚ πρέπει να περιλαμβάνουν ορισμένα στοιχεία, τα οποία πρέπει να κοινοποιούνται από τα κράτη μέλη υπό ενιαία μορφή, έτσι ώστε να διευκολύνεται ο έλεγχος τήρησης των διατάξεων της εν λόγω απόφασης και των αποφάσεων της Επιτροπής σχετικά με την έγκριση των εθνικών σχεδίων εξάλειψης της ασθένειας αυτής, καθώς και η λήψη της σχετικής απόφασης·
ότι για να είναι δυνατός ο αποτελεσματικός έλεγχος τα κράτη μέλη πρέπει να διατηρούν στη διάθεση της Επιτροπής δικαιολογητικά έγγραφα για επαρκή χρονική περίοδο·
ότι γνωμοδότησε η επιτροπή του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αιτήσεις πληρωμών που καταρτίζονται από τα κράτη μέλη σύμφωνα με τις διατάξεις του άρθρου 4 της απόφασης 80/1096/ΕΟΚ πρέπει να συντάσσονται σύμφωνα με τους πίνακες που επισυνάπτονται στη παρούσα απόφαση.
Άρθρο 2
Τα κράτη μέλη διατηρούν στη διάθεση της Επιτροπής, επί τρία έτη μετά την εκτέλεση του προγράμματος, τα δικαιολογητικά ή επικυρωμένα αντίγραφα που κατέχουν τα οποία απετέλεσαν τη βάση για την κατάρτιση της αίτησης πληρωμής.
Άρθρο 3
Η απόφαση 82/690/ΕΟΚ της Επιτροπής (3) καταργείται.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 22 Ιανουαρίου 1990.

Labels: 2
19
20
6
15